ຂປລ. ໃນວັນທີ 12 ຕຸລາ 2021 ທີ່ສຳນັກງານໃຫຍ່ ວິທະຍຸກະຈາຍສຽງຫວຽດນາມ, ນະຄອນ ຫລວງຮ່າໂນ້ຍ, ສະຫາຍ ແສງເພັດ ຮຸ່ງບຸນຍວງ ເອກອັກຄະລັດຖະທູດວິສາມັນ ຜູ້ມີອຳນາດເຕັມ ແຫ່ງ ສປປ ລາວ ປະຈຳ ສສ ຫວຽດນາມ ພ້ອມຄະນະ ໄດ້ເຂົ້າຢ້ຽມຂໍ່ານັບ ແລະ ຊົມເຊີຍ ສະຫາຍ ໂດ ຕຽນ ສີ ກຳມະການສູນກາງພັກ, ຜູ້ອຳນວຍການໃຫຍ່ ວິທະຍຸກະຈາຍສຽງຫວຽດນາມ ເນື່ອງໃນໂອກາດ ທີ່ສະຫາຍໄດ້ຮັບຕຳແໜ່ງໃໝ່.
ສະຫາຍ ໂດ ຕຽນ ສີ ໄດ້ກ່າວສະແດງຄວາມຊົມເຊີຍ ແລະ ຕີລາຄາສູງ ຕໍ່ການມາຢ້ຽມຢາມຂອງສະຫາຍ ເອກອັກຄະລັດຖະທູດ ພ້ອມຄະນະ, ເຊິ່ງເປັນການປະກອບສ່ວນເພີ່ມທະວີ ແລະ ເສີມຂະ ຫຍາຍສາຍພົວພັນ ມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງສອງພັກ, ສອງລັດ ກໍຄື ລະຫວ່າງ ວິທະຍຸກະຈາຍ ສຽງຫວຽດນາມ ແລະ ສະຖານທູດລາວ ປະຈຳ ສສ ຫວຽດນາມ. ຈາກນັ້ນ, ກໍໄດ້ແຈ້ງໂດຍຫຍໍ້ ກ່ຽວກັບປະຫວັດຄວາມເປັນມາຂອງ ວິທະຍຸກະຈາຍສຽງຫວຽດ ນາມ ນັບແຕ່ສະໄໝຕໍ່ສູ້ກູ້ຊາດ ຕ້ານພວກລ່າເມືອງຂຶ້ນແບບເກົ່າ ແລະ ແບບໃໝ່, ລວມເຖິງການເຕີບໃຫຍ່ ຂະຫຍາຍຕົວໃນແຕ່ລະໄລຍະ ຈົນມາເຖິງປັດຈຸບັນ ລວມເຖິງຜົນສຳເລັດໂຄງການຮ່ວມມື ລະຫວ່າງ ວິທະ ຍຸກະຈາຍສຽງຫວຽດນາມ ແລະ ວິທະຍຸກະຈາຍສຽງແຫ່ງຊາດລາວ. ພ້ອມນີ້, ສະຫາຍ ໂດ ຕຽນ ສີ ຍັງໄດ້ສະແດງຄວາມເຊື່ອໝັ້ນວ່າ ສະຫາຍ ເອກອັກຄະລັດຖະທູດ ຈະເປັນຂົວຕໍ່ໃນການ ເພີ່ມພູນຄູນສ້າງສາຍ ພົວພັນແບບພິເສດ ແລະ ການຮ່ວມມືຮອບ ດ້ານລະຫວ່າງ ສອງພັກ, ສອງລັດ, ສອງວິທະຍຸກະຈາຍສຽງ ແລະ ປະຊາຊົນສອງຊາດ ຫວຽດນາມ-ລາວ ໃຫ້ນັບມື້ແໜ້ນແຟ້ນຍິ່ງຂຶ້ນ.
ໂອກາດນີ້, ສະຫາຍ ແສງເພັດ ຮຸ່ງບຸນຍວງ ກໍໄດ້ສະແດງຄວມຊົມເຊີຍຢ່າງຈິງໃຈຕໍ່ ສະຫາຍ ໂດ ຕຽນ ສີ ທີ່ໄດ້ຮັບການແຕ່ງຕັ້ງ ເປັນຜູ້ອຳນວຍການໃຫຍ່ ວິທະຍຸກະຈາຍສຽງ ຫວຽດນາມ ຄົນໃໝ່, ເຊິ່ງສະແດງໃຫ້ເຫັນເຖິງຄວາມເຊື່ອໝັ້ນ ແລະ ໄວ້ວາງໃຈຂອງ ກົມການເມືອງ ສູນກາງພັກກອມມູນິດຫວຽດນາມ ຕໍ່ກັບຄວາມຮູ້, ຄວາມສາມາດ, ບົດບາດໃນການຊີ້ນໍາ-ນໍາພາ, ການປະກອບສ່ວນ ຢ່າງຫ້າວຫັນ ແລະ ມີປະສິດທິຜົນຂອງສະຫາຍ ໃນໄລຍະຜ່ານມາ. ພ້ອມທັງໄດ້ຕີລາຄາສູງ ຕໍ່ການເຕີບໃຫຍ່ຂະຫຍາຍຕົວຂອງ ວິທະຍຸກະຈາຍສຽງ ຫວຽດນາມ ຕະຫລອດໄລຍະ 76 ປີ ທີ່ຜ່ານມາ, ເປັນກະບອກສຽງອັນສໍາຄັນ ຂອງພັກກອມມູນິດຫວຽດນາມ ແລະ ນຳເອົາແນວທາງ ນະໂຍບາຍຂອງພັກ ໄປສືບຕໍ່ເຜີຍແຜ່ໂຄສະນາ ແລະ ເຮັດບົດບາດໜ້າທີ່ຂອງຕົນ ໃນການຕ້ານພວກຈັກກະພັດລ່າເມືອງຂຶ້ນ ຈົນເຕົ້າໂຮມປະເທດຊາດໄດ້ສຳເລັດ, ຕີລາຄາສູງ ຕໍ່ການພົວພັນຮ່ວມມື ຊ່ວຍເຫລືອເຊິ່ງກັນ ແລະ ກັນ ລະຫວ່າງ ສອງວິທະຍຸກະຈາຍສຽງ ໃນໄລ ຍະຜ່ານມາ ແລະ ເຫັນວ່າການຮ່ວມມືສອງຝ່າຍ ນັບມື້ມີຄວາມແໜ້ນແຟ້ນຍິ່ງໆຂຶ້ນ, ສະແດງຄວາມຂອບໃຈ ຕໍ່ການຊ່ວຍ ເຫລືອອັນລໍ້າຄ່າ ຂອງວິທະຍຸກະຈາຍສຽງຫວຽດນາມ ໃຫ້ແກ່ວິທະຍຸ ກະຈາຍສຽງແຫ່ງຊາດລາວ ເປັນຕົ້ນ ການຈັດຝຶກອົບຮົມ ໃຫ້ພະນັກງານ, ການສ້າງຫ້ອງອັດສຽງ, ຫ້ອງສົ່ງ, ພ້ອມທັງສ້ອມແປງ ແລະ ຕິດຕັ້ງເຄື່ອງອຸປະກອນ ທີ່ທັນສະໄໝຄົບຊຸດ ໃຫ້ວິທະຍຸກະຈາຍສຽງ ແຫ່ງຊາດລາວ ແລະ ວິ ທະຍຸກະຈາຍສຽງ ຂອງບັນດາແຂວງທ້ອງຖິ່ນ ຂອງລາວຕະຫລອດມາ.
ພ້ອມນີ້, ສະຫາຍ ແສງເພັດ ຮຸ່ງບຸນຍວງ ໄດ້ໃຫ້ຄໍາໝັ້ນສັນຍາວ່າ: ຈະເຮັດສຸດຄວາມສາມາດຂອງຕົນ ເພື່ອປະກອບສ່ວນເຂົ້າໃນ ການເພີ່ມທະວີ ແລະ ຮັດແໜ້ນສາຍພົວພັນ ມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງສອງພັກ, ສອງລັດ ແລະ ປະຊາຊົນສອງຊາດລາວ-ຫວຽດນາມ ໃຫ້ນັບມື້ແຕກດອກອອກຜົນ ແລະ ຈະເລີນງອກງາມຂຶ້ນເລື້ອຍໆ.
ຂ່າວ-ພາບ: ໂອລຳ
ເນື້ອໃນ: ຂປລ